Pr Liisa-Ly Pakosta

Justiits- ja digiminister

[info@justdigi.ee](mailto:info@justdigi.ee)

*/kuupäev digiallkirjas/*

**Riigiõiguse sihtkapitali rahastamisest ja edasise tegevuse prioriteetidest**

Austatud justiits- ja digiminister

15. septembril 2025 pöördusime kirjaga nr 5-1/102-2025 Teie poole riigiõiguse sihtkapitali tegevustoetuse ebaproportsionaalselt suure vähendamise pärast. Pidasime oma kohuseks Teid teavitada, et toetuse olulisel vähendamisel ei ole võimalik paljusid Justiitsministeeriumi ja Eesti Teaduste Akadeemia vahel 21. detsembril 2022 sõlmitud toetuse kasutamise lepingu nr 4-7/121 lisa 1 punktis 4 kirjeldatud tegevusi jätkata, rääkimata uute riigiõigust arendavate tegevuste algatamisest. Teie vastus ei ole meieni jõudnud.

Riigiõiguse sihtkapitali nõukoda arutas 13. oktoobri 2025. a koosolekul sihtkapitali rahastamist 2026. aastal ja edasise tegevuse prioriteete. Arutelu käigus peeti vajalikuks kutsuda Teid nõukojaga kohtuma, et ühise laua taga rääkida sihtkapitali toetuse vähendamise põhjustest ja mõjudest ning arutada läbi, milliste tegevustega peaks sihtkapital jätkama.

Teeme Teile ettepaneku riigiõiguse sihtkapitali nõukojaga kohtuda. Esimene sobiv võimalus selleks avaneks 17. novembril, kui riigiõiguse sihtkapitali nõukoda koguneb koosolekule kl 16.30-18.30 ministeeriumide ühishoones. Kui see aeg Teile ei sobi, oleme tänulikud, kui Te pakute kohtumiseks mõne muu võimaluse.

Lugupidamisega

*/allkirjastatud digitaalselt/*

Mart Saarma

Eesti Teaduste Akadeemia president

*/allkirjastatud digitaalselt/*

Heiki Loot

Riigiõiguse sihtkapitali nõukoja esimees